PREDKLADACIA SPRÁVA

Návrh zákona, ktorým sa mení a dopĺňa zákon č. 70/1998 Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov sa predkladá ako iniciatívny návrh.

Zákonom č. 70/1998 Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon“) sa zrušila dovtedajšia právna úprava zákona č. 79/1957 Zb. o výrobe, rozvode a spotrebe elektriny (elektrizačný zákon) v znení neskorších predpisov, vrátane niektorých jeho vykonávacích predpisov.

Po nadobudnutí účinnosti zákona o energetike však vznikla neštandardná právna situácia, pretože bolo ponechané v platnosti vládne nariadenie č. 29/1959 Zb. o oprávneniach k cudzím nehnuteľnostiam pri stavbách a prevádzke podzemných potrubí pre pohonné látky a ropu (ďalej len „vládne nariadenie“), ktoré bolo vydané na základe § 38 a § 39 ods. 1 zrušeného zákona č. 79/1957 Zb. o výrobe, rozvode a spotrebe elektriny (elektrizačný zákon) v znení neskorších predpisov. Tento stav je potrebné urýchlene uviesť do súladu so zásadami právneho poriadku Slovenskej republiky, pretože právna úprava obsiahnutá vo vládnom nariadení je pre prax potrebná, avšak za danej situácie by mohla byť napadnutá pre rozpor s čl. 2 ods. 2 a čl. 13 ods. 1 Ústavy Slovenskej republiky.

Z týchto dôvodov sa predkladá návrh zákona, ktorým sa preberajú podstatné a v praxi potrebné ustanovenia vládneho nariadenia priamo do zákona, pričom sa ich obsah súčasne zosúlaďuje s platným právnym poriadkom a terminologicky upresňuje s ohľadom na to, že išlo o staršiu právnu úpravu. Samotné vládne nariadenie sa týmto návrhom zákona navrhuje zrušiť.

V predkladanom novom znení návrhu zákona sú zohľadnené pripomienky Legislatívnej rady vlády SR, ktorá ho prerokovala dňa 23. apríla 2002.

	Návrh zákona sa predkladá na rokovanie vlády bez rozporov.